als_Latn dik_Latn sag_Latn
Pas reagimit të Listës Srpska që negociatat të mos udhëhiqen nga Lëvizja Vetëvendosje, kjo e fundit ka thënë se lista nuk ka fuqi politike që ta kushtëzojë Bllokun.
Sekretari organizativ i Vetëvendosjes, Dardan Molliqaj, i ka thënë Radio Kosovës se koalicioni LDK, AAK, Nisma dhe Vetëvendosje e ka shumicën shqiptare në Kuvend dhe Lista “Srpska” nuk mund të ndikoj në prishjen e marrëveshjes të arritur ditë më parë.
Kërkesa e listës “Srpska” që negociatat me Serbinë të udhëhiqen nga kryeministri e jo nga lëvizja Vetëvendosje nuk qojnë shumë peshë për këtë të fundit.
Madje, sipas sekretarit organizativ të Vetëvendosjes, Dardan Molliqaj, asnjë subjekt tjetër politik, e veçanërisht Lista “Srpska” nuk mund ta kushtëzojë këtë bashkëpunim të këtyre katër subjekteve politike mbi parimet që tashmë i kanë vendosur.
“Lista ‘Srpska’ e ka të garantuar me Kushtetutë pjesëmarrjen në qeveri dhe atë të drejt mund ta shfrytëzojë, por assesi nuk e ka as fuqinë politike e as mundësinë reale që ta kushtëzojë këtë marrëveshje të nënshkruar dhe parimet që tashmë janë etabluar edhe në opinionin publik”, ka vlerësuar Molliqaj.
Molliqaj, gjithashtu i ka thënë Radio Kosovës se tashmë ekziston një marrëveshje e nënshkruar në mes të katër subjekteve politike që është marrëveshje e parimeve dhe në të cilën janë të rregulluar shumë çështje.
Prandaj, siç thotë ai, nuk ka asnjë arsye që LDK, AAK dhe Nisma të ndërrojnë qëndrimin e tyre politik, për shkak se nënshkrimi i marrëveshjes ka qenë i paramenduar, i planifikuar dhe i diskutuar gjerë e gjatë nëpër forumet të secilit subjekt.
“Unë nuk e shoh as shenjën më të vogël të mundësisë që këto subjekte të ndërrojnë qëndrimin. E as që vije në diskutim që Vetëvendosje të ndërrojë qëndrimin mbi një marrëveshje tashmë të nënshkruar nga katër subjektet politike shqiptare”, ka thënë Molliqaj.
Ndryshe, Lista “Srpska” vetëm 24 orë para mbajtjes së seancës, javën e kaluar, kishte kërkuar shtyrjen e saj ne mënyrë që të sqarohet situata pas marrëveshjes së bllokut me Vetëvendosjen.
Ndërkohë, përfaqësuesi i listës “Srpska” Aleksandër Jabllanoviq, i ka thënë Radio Kosovës se, pozicionet e Listës do të dihet më së largu të mërkurën pas dite. /rtk/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn